Imtella' Novembru 2, 2021 - Aġġornata 2 Ta' Novembru, 2021 3:07pm Il-valur tal-cryptocurrency Squid issabbat f'daqqa, wara li sar magħruf li din hija fil-fatt skema qarrieqa. Il-munita, ispirata mis-sensiela popolari Squid Game, kienet qed tiġi rreklamata bħala 'play-to-earn cryptocurrency', fejn wieħed suppost jaqla' l-flus meta jipparteċipa f'logħba fuq l-internet. Fi ftit jiem il-munita kienet splodiet fil-prezz b'eluf ta' perċentwali, fejn minn ċenteżmu telgħet għal iktar minn $2,856 fi żmien ġimgħa. Meta kienu qed jirreklamaw il-cryptocurrency, dawk warajha serrħu ras kulħadd li ħadd ma kien se jmut f'din il-logħba. Ma qalux, iżda, li kulħadd se jispiċċa jingidem. Il-parteċipanti ħadu sogru bit-tama li jirbħu l-flus fil-logħba, iżda spiċċaw biex tqarrqu, ironikament, bħalma ġara lill-parteċipanti fis-sensiela Squid Game. Tista' tgħid li dawk li għażlu li jieħdu sehem f'din il-logħba 'online' wara li raw Squid Game, baqgħu ma tgħallmu xejn mill-istorja tas-sensiela, u bħal karattri f'din id-drama, huma wkoll belgħu l-lixka. Qed ikun ikkalkulat li dawk li ħolqu l-munita rnexxielhom jisolħu total ta' $3.38 miljun.